দেশের উন্নয়নের চিত্র তুলে ধরে প্রধানমন্ত্রী বলেন, আমরা নিজেদের অর্থ দিয়ে পদ্মাসেতুর মতো বৃহৎ প্রকল্প বাস্তবায়ন করছি। মহাকাশে বঙ্গবন্ধু স্যাটেলাইট-১ উৎক্ষেপণ করেছি। ঢাকায় মেট্রোরেল ও এলিভেটেড এক্সপ্রেসওয়ে নির্মাণের কাজ এগিয়ে চলছে, দেশে ১০০টি বিশেষ অর্থনৈতিক অঞ্চল গড়ে তুলছি, সারাদেশে বিদ্যুতায়ন করা হচ্ছে এবং দেশব্যাপী ইন্টারনেট সার্ভিস চালু হয়েছে। বাংলাদেশকে এগিয়ে নেয়ার জন্য তাঁর ভবিষ্যৎ পরিকল্পনা তুলে ধরে শেখ হাসিনা বলেন, রাজধানীকে কেন্দ্র করে দেশব্যাপী অতি অল্প সময়ের মধ্যে যোগাযোগ স্থাপন করা তাঁর পরিকল্পনায় রয়েছে। এজন্য দ্রুতগতির বুলেট ট্রেন আমরা করতে পারি। আমরা যদি ঢাকা-চট্টগ্রাম, ঢাকা-সিলেট, ঢাকা-দিনাজপুর ও ঢাকা থেকে বরিশাল হয়ে পায়রাবন্দর এবং ঢাকা থেকে কলকাতা পর্যন্ত বুলেট ট্রেন চালু করতে পারি, তাহলে সমগ্র দেশের যোগাযোগ ব্যবস্থা অনেক উন্নত ও দ্রুত হবে। তিনি বলেন, সেইসাথে ঢাকাকে ঘিরে একটা এলিভেটেড রিং রোড তৈরি করা হবে। নদীগুলো খনন করে নৌপথ তৈরি এবং পাশাপাশি রেলপথ তৈরি করা হবে। এছাড়া মাল্টি স্টোরয়েড বিল্ডিংয়ের মাধ্যমে আবাসন সৃষ্টি করে নতুন নতুন নগর আমরা গড়ে তুলব। এভাবে আমাদের দেশকে আমরা উন্নত করতে পারি।